Теодор Траянов
Ти дойде

chitanka.info

Ти до̀йде, чисто, преданно създание,

като сестра при своя тъжен брат,

превърза с къдра светла черни рани,

помилва ги с дъха на вечен цвят.

Ти до̀йде пееща, и твойта песен

хор ангели подлавяха далек,

ти до̀йде тиха, като тъжна есен,

разсветна и потъна като ек.

Ти до̀йде и отмина, и след тебе

веявици разстилат бял саван,

отмина ти и първий сняг погреба

последен сън, едва що заживян.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.